text: রোহিঙ্গাদের পাশে এনজিও সংস্থা,স্থানীয়দের পাশে কে? রোহিঙ্গাদের পাশে এনজিও সংস্থা,স্থানীয়দের পাশে কে? – চ্যানেল ইনানি
  রোহিঙ্গাদের পাশে এনজিও সংস্থা,স্থানীয়দের পাশে কে?
  কক্সবাজারের উখিয়ার বালুখালী রোহিঙ্গা শিবিরে ভয়াবহ অগ্নিকাণ্ডের ঘটনায় ১০ হাজার রোহিঙ্গা বসতির পাশাপাশি ক্যাম্পের ভিতরে বসবাসরত স্থানীয়দের প্রায় তিনশতাধিক বাড়ি ও দেড় হাজার দোকান পুড়ে গেছে। এছাড়াও নানাভাবে ক্ষতিগ্রস্ত হয়েছেন আরো কয়েকশ' স্থানীয় পরিবার।
  যদিও অগ্নিকাণ্ডের পর সোমবার রাত থেকে আশ্রয়হীন হয়ে পড়া ক্ষতিগ্রস্ত রোহিঙ্গাদের পাশে দাঁড়াতে দেখা গেছে ইউএনএইচসিআর, আইওএম, ওয়ার্ল্ড ভিশন, কোস্ট ট্রাস্টসহ ক্যাম্পে কর্মরত এনজিও সংস্থাগুলোকে।
  তারা রোহিঙ্গাদের মাঝে পানি, শুকনো খাবার, শিশু খাদ্য ও নগদ অর্থ বিতরণ করেছে। মঙ্গলবার সকাল থেকে শুরু হয়েছে রোহিঙ্গাদের বসতি নির্মাণ কার্যক্রম। কিন্তু মানবিকতার দিক থেকে স্থানীয়রা ক্ষতিগ্রস্ত রোহিঙ্গাদের সহযোগিতায় এগিয়ে এলেও তাদের খবর নেয়নি কেউ! এনিয়ে সামাজিক যোগাযোগ মাধ্যমে ক্ষোভের সৃষ্টি হয়েছে।
  অগ্নিকাণ্ডের গৃহহীন হয়ে পড়া স্থানীয়দের অভিযোগ, সরকারি কিং এনজিও সংস্থাগুলোর পক্ষ থেকে তারা এখনো পর্যন্ত কোনো ধরনের সহায়তা পায়নি। তাদের সামনে রোহিঙ্গাদের নানাভাবে সহযোগিতা করা হচ্ছে। কিন্তুু একটু পানিও তাদেরকে দেওয়া হচ্ছে না। এতে করে ক্ষুধার যন্ত্রণায় শিশুদের কান্নায় আকাশ ভারি হয়ে উঠছে।
  পালংখালী ইউনিয়নের চেয়ারম্যান গফুর উদ্দীন চৌধুরীর বলেন, রোহিঙ্গা ক্যাম্পে ভয়াবহ অগ্নিকাণ্ডে প্রায় ৩ শতাধিক ঘর ও দেড় হাজার দোকানপাট পুড়ে গেছে। এতে করে প্রায় এক হাজারের বেশি মানুষ গৃহহীন হয়ে পড়েছেন। এতে অন্ততপক্ষে ৫শ কোটি টাকা ক্ষয়ক্ষতি হয়েছে।